b'\n_START_ARTICLE_\nLuis Sotelo\n_START_PARAGRAPH_\nLuis Sotelo (f\xc3\xb8dt 6. september 1574 i Sevilla i Spania; martyrdrept 25. august 1624 i \xc5\x8cmura ved Nagasaki p\xc3\xa5 Ky\xc5\xabsh\xc5\xab i Japan) var en spansk fransiskaner som virket p\xc3\xa5 Filippinene og deretter i Japan, hvor han til slutt led martyrd\xc3\xb8den.\n_START_SECTION_\nLiv og virke\n_START_PARAGRAPH_\nSotelo studerte ved Universitetet i Salamanca f\xc3\xb8r han tr\xc3\xa5dte inn i fransiskanerkonventet Calvario i Salamanca. Sotelo ble sendt som prest til Filippinene i 1600 for \xc3\xa5 virke som sjeles\xc3\xb8rger i en japanske bosetting Dilao ved Manila. Kirken der ble \xc3\xb8delagt i krig i 1608. _NEWLINE_Pave Paul V hadde p\xc3\xa5 denne tid gitt dominikanerne og fransiskanerne tillatelse til \xc3\xa5 drive misjon i Japan; inntil da hadde jesuittene hatt eneansvaret for misjonen der. Sotelo hadde tilbragt mange \xc3\xa5r blant japanere i Manila og behersket s\xc3\xa5ledes deres spr\xc3\xa5k._NEWLINE_Sotelo dro s\xc3\xa5 til Japan, der han fors\xc3\xb8kte \xc3\xa5 bygge en kirke i Edo-omr\xc3\xa5det. Etter at kristendommen ble forbudt under Tokugawashogunatet ble ogs\xc3\xa5 denne kirken \xc3\xb8delagt. Sotelo flyktet til det nordlige Japan, der det var en daimyo, Date Masamune, som rundt Sendai kontrollerte et omr\xc3\xa5de der man fortsatt tolererte kristne._NEWLINE_Sotelo planla og ledsaget i 1614 en japansk sendeferd p\xc3\xa5 vegne av Date Masamune til Spania. Sendeferden ble ledet av Masamunes betrodde mann Hasekura Tsunenaga. Kapteinen p\xc3\xa5 skipet San Juan Bautista var Yokozawa Shogen. Sendeferden par et produkt av Sotelos og Date Masamunes politiske ambisjoner. Sotelo fors\xc3\xb8kte \xc3\xa5 grunnlegge et bisped\xc3\xb8mme i det nordlige Japan, som skulle v\xc3\xa6re uavhengig av det jesuittledede bisped\xc3\xb8mme Funai (Nagasaki). Portugiserne motarbeidet hans kampanje og pater Sotelo fikk ikke en gang st\xc3\xb8tte fra fransiskanerne, ettersom den \xc3\xb8nskede opprettelse av et slikt bisped\xc3\xb8mme var blitt knyttet til personlige ambisjoner. Date Masamune \xc3\xb8nsket p\xc3\xa5 sin side handelsforbindelser med Ny-Spania (Mexico), men det ble snart klar at en slik handel ville bli en kostnadskrevende sak._NEWLINE_Sotelo ledsaget den japanske sendeferd tilbake; da den la til havn i Filippinene i 16218 steg Sotelo av og ble der en tid, ettersom kristendommen i Japan da allerede var forfulgt med enda sterkere undertrykkende tiltak. Han fikk problemer med Kirken, ettersom han angivelig hadde overdrevet fruktene av sitt arbeid i Japan. Det vestindiske katolske r\xc3\xa5d sendte ham i 1620 tilbake tilbake til Mexico for der \xc3\xa5 bli satt inn i misjonsarbeide. _NEWLINE_I 1622 lyktes det til slutt Sotelo \xc3\xa5 snike seg tilbake til Japan p\xc3\xa5 en kinesisk  djunke. Der ble han oppdaget og arrestert. Etter to \xc3\xa5rs fangenskap led han hort f\xc3\xb8r sin femit\xc3\xa5rsdag til slutt martyrd\xc3\xb8den sammen med to andre fransiskanere, en jesuitt og en dominikaner, ved at de ble levende brent._NEWLINE_Pave Pius IX saligk\xc3\xa5ret Luis Sotelo og hans ledsagere i 1867.'